Άντζεϊ Γιουσκόβιακ

Ο Άντζεϊ Μιετσίσουαφ Γιουσκόβιακ (, 3 Νοεμβρίου 1970, Γκόστιν), γνωστός στην Ελλάδα ως Αντρέι ΓιουσκόβιακΌνομα με το οποίο έμεινε γνωστός κατά τη διάρκεια της θητείας του στα ελληνικά γήπεδα:





 , είναι Πολωνός πρώην διεθνής ποδοσφαιριστής και ολυμπιονίκης, ο οποίος αγωνιζόταν ως κεντρικός επιθετικός. Ως αθλητής είχε μια πολυετή παρουσία σε συλλόγους του εξωτερικού, αγωνιζόμενος κατά κύριο λόγο στη Γερμανία και, δευτερευόντως, στην Πορτογαλία. Επίσης, είχε σύντομα περάσματα από τα γήπεδα της Ελλάδας και των ΗΠΑ.

 Καριέρα 

 Τα πρώτα βήματα 
Ο Γιουσκόβιακ γεννήθηκε στο Γκόστιν της Πολωνίας όπου και ανατράφηκε. Ξεκίνησε την ενασχόλησή του με το ποδόσφαιρο στην ηλικία των 10 ετών μέσω της Κάνια Γκόστιν, συλλόγου της γενέτειράς του και στα 15 του προωθήθηκε στην πρώτη ομάδα. Οι παρουσίες του γρήγορα προσέλκυσαν το ενδιαφέρον μεγαλύτερων συλλόγων, κυρίως της Ζαγκουένμπιε Λούμπιν και της Λεχ Πόζναν, με τον ίδιο να επιλέγει εν τέλει τη δεύτερη, στην οποία μεταγράφηκε το 1987.

Τη σεζόν 1987/88 κατέγραψε τις πρώτες του συμμετοχές με την ομάδα του Πόζναν και την  ίδια χρονιά πανηγύρισε και τον πρώτο του τίτλο, το εγχώριο κύπελλο, χωρίς ωστόσο να λάβει χρόνο συμμετοχής στη διοργάνωση. Την επόμενη αγωνιστική περίοδο είχε περισσότερες συμμετοχές, πετυχαίνοντας παράλληλα και τα πρώτα του τέρματα (δύο σε 12 αγώνες πρωταθλήματος).

Η σεζόν 1989/90 ήταν καθοριστική για τη μετέπειτα πορεία του Γιουσκόβιακ. Η χρονιά ξεκίνησε με την καθιέρωσή του στη βασική ενδεκάδα της Λεχ Πόζναν και ολοκληρώθηκε με την κατάκτηση του πρωταθλήματος, καθώς και με την ανάδειξη του ιδίου σε πρώτο σκόρερ της διοργάνωσης με 18 τέρματα σε 27 αγώνες.

Παρέμεινε στη Λεχ Πόζναν για άλλα δύο χρόνια, κατακτώντας ένα ακόμη πρωτάθλημα (1992) και ένα σούπερ καπ (1990). Κατά την πενταετή παρουσία του στη Λεχ Πόζναν αγωνίστηκε σε 112 αναμετρήσεις για όλες τις διοργανώσεις, σημειώνοντας 52 τέρματα.

Το 1992 δοκιμάστηκε αρχικά από την PSV Αϊντχόφεν του Μπόμπι Ρόμπσον, ωστόσο μετά τη μεταπήδηση του Άγγλου προπονητή στη Σπόρτινγκ Λισαβόνας, μεταγράφηκε στην πορτογαλική ομάδα.

 Σπόρτινγκ Λισαβόνας 
Πηγαίνοντας στην Πορτογαλία, αντιμετώπισε αρχικά θέματα προσαρμογής, ενώ για μεγάλο διάστημα της θητείας του στη Σπόρτινγκ αποτελούσε συνήθως εναλλακτική επιλογή πίσω από τον Ζόρζε Καντέτε. Πιο επιτυχημένη του χρονιά από άποψη παραγωγικότητας ήταν η τελευταία (1994/95), κατά την οποία πέτυχε 10 ή 12 γκολ για το πρωτάθλημα, κατακτώντας παράλληλα και το Κύπελλο Πορτογαλίας. Συνολικά ως ποδοσφαιριστής της Σπόρτινγκ σκόραρε 34 φορές σε 81 συμμετοχές για όλες τις διοργανώσεις. Επιπλέον διετέλεσε συμπαίκτης με ποδοσφαιριστές όπως οι Λουίς Φίγκο και Κρασιμίρ Μπαλάκοφ και συνεργάστηκε με τον Ζοσέ Μουρίνιο, ο οποίος τότε ανήκε στο τεχνικό τιμ του Ρόμπσον.

 Ολυμπιακός 
Τον Ιούλιο του 1995 παραχωρήθηκε για ένα χρόνο με τη μορφή δανεισμού στον Ολυμπιακό Πειραιώς. Στον ελληνικό σύλλογο συνυπήρξε στην επιθετική γραμμή με τους Ίλια Ίβιτς και Αλέξη Αλεξανδρή, πραγματοποιώντας ένα ιδιαίτερα δυνατό ξεκίνημα με 13 γκολ στις πρώτες 20 επίσημες συμμετοχές του. Ακολούθησε ένα παρατεταμένο ντεφορμάρισμα, το οποίο σε συνδυασμό με μια τιμωρία αρκετών αγωνιστικών για αποβολή σε αγώνα πρωταθλήματος και την ακόλουθη ρήξη των σχέσεων του ιδίου με τον τότε τεχνικό Τάκη Περσία και μερίδα της διοίκησης, έθεσαν ουσιαστικά τον Πολωνό επιθετικό εκτός πλάνων. Παρά την πρόθεση της διοίκησης της ομάδας για παραμονή του στο έμψυχο δυναμικό, ο Γιουσκόβιακ αποχώρησε από τους Πειραιώτες τον Μάιο του 1996, έχοντας συμφωνήσει ήδη με τη γερμανική Γκλάντμπαχ. Στο πέρασμά του από τους ερυθρόλευκους πέτυχε συνολικά 15 τέρματα (12 για το εγχώριο πρωτάθλημα και άλλα 3 για το Κύπελλο ΟΥΕΦΑ).

 Στη Γερμανία 
Ακολούθησε μια πολυετής σταδιοδρομία στα γερμανικά γήπεδα: αρχικά αγωνίστηκε για μια διετία στη Μπορούσια Μενχενγκλάντμπαχ, πετυχαίνοντας 12 γκολ σε 52 αναμετρήσεις για την Μπουντεσλίγκα. Επιπλέον, τη σεζόν 1996/97, πέτυχε τρία τέρματα στις διπλές νικηφόρες αναμετρήσεις με την Άρσεναλ για τον α΄ γύρο του Κυπέλλου ΟΥΕΦΑ.

Το 1998 μετακινήθηκε στη ΦφΛ Βόλφσμπουργκ. Στο πρώτο μισό της σεζόν πραγματοποίησε εξαιρετικές επιδόσεις στον τομέα του σκοραρίσματος, πετυχαίνοντας 11 τέρματα. Ακολούθως, στον β΄ γύρο σημείωσε μόλις δύο τέρματα, περνώντας ένα μεγάλο διάστημα επιθετικής δυστοκίας. Ωστόσο με δικό του γκολ την προτελευταία αγωνιστική, η Βόλφσμπουργκ επικράτησε με 1-0 της Λεβερκούζεν, εξασφαλίζοντας για πρώτη φορά τη συμμετοχή της στο Κύπελλο ΟΥΕΦΑ και γενικότερα σε ευρωπαϊκή διοργάνωση. Παράλληλα σημείωσε 4 τέρματα σε 5 αναμετρήσεις για τον θεσμό του Κυπέλλου.

Την επόμενη σεζόν υπήρξε, μαζί με τον Τσαρλς Ακόνορ, σκόρερ της πρώτης νίκης της ομάδας σε ευρωπαϊκή αναμέτρηση (2-0 επί της ουγγρικής Ντέμπρετσεν). Συνολικά, εκείνη τη χρονιά σημείωσε 14 γκολ σε 40 συμμετοχές για όλες τις διοργανώσεις. Παρέμεινε και το επόμενο έτος συνεπής στο σκοράρισμα με 12 τέρματα (όλα για το πρωτάθλημα) σε 33 αναμετρήσεις, ενώ κατά την τελευταία του σεζόν είχε περιορισμένο χρόνο συμμετοχής.

Ολοκληρώνοντας το πέρασμά του από τη Βόλφσμπουργκ, κατέγραψε συνολικά 125 συμμετοχές, τις οποίες πλαισίωσε με 46 γκολ: 39 για το πρωτάθλημα, 5 για το εγχώριο κύπελλο και άλλα δύο για το Κύπελλο ΟΥΕΦΑ. Οι συγκεκριμένες επιδόσεις κατέστησαν τον Γιουσκόβιακ αρχισκόρερ της ομάδας, μέχρι να τον ξεπεράσει ο Αργεντινός Ντιέγκο Κλίμοβιτς, ενώ ακόμη και σήμερα συγκαταλέγεται μεταξύ των κορυφαίων σκόρερ στην ιστορία της Βόλφσμπουργκ.

Επόμενος σταθμός της καριέρας του Πολωνού επιθετικού ήταν η Κότμπους, όπου παρέμεινε για έναν χρόνο, σημειώνοντας πέντε τέρματα σε 24 συμμετοχές. Ακολούθησε ένα ολιγόμηνο πέρασμα από το MLS και τους ΜέτροΣταρς και κατόπιν επέστρεψε στη Γερμανία ως παίκτης της Άουε, στην οποία αγωνίστηκε για μια τετραετία στη Β΄ Γερμανίας με 114 επίσημες συμμετοχές και 35 τέρματα. Η Άουε αποτέλεσε τον τελευταίο σταθμό της καριέρας του, καθώς μετά το τέλος της σεζόν 2006/07 ο Γιουσκόβιακ ανακοίνωσε το τέλος της αθλητικής του καριέρας.

 Εθνική ομάδα 
Ο Γιουσκόβιακ υπήρξε διεθνής με την Πολωνία από το 1992 μέχρι το 2001, πετυχαίνοντας 13 γκολ σε 39 εμφανίσεις. Τον Μάιο του 1992 πραγματοποίησε την παρθενική του συμμετοχή με το εθνόσημο σε εκτός έδρας φιλική αναμέτρηση ενάντια στη Σουηδία, όπου οι Πολωνοί ηττήθηκαν με 5-0. Μνημονεύεται κυρίως για το τέρμα που πέτυχε το 1994 σε φιλικό με τη Βραζιλία, καθώς και για το χατ τρικ που σημείωσε σε εκτός έδρας νίκη με 3-0 επί της Μολδαβίας για τα προκριματικά του Μουντιάλ του 1998.

Αξιοσημείωτη ήταν και η παρουσία του με την ολυμπιακή ομάδα της Πολωνίας το 1992 στη Βαρκελώνη, όπου αναδείχθηκε πρώτος σκόρερ του ποδοσφαιρικού τουρνουά με 7 τέρματα. Παράλληλα κατέκτησε το ασημένιο μετάλλιο, καθώς η Πολωνία έφτασε μέχρι τον τελικό, στον οποίο ηττήθηκε με 3-2 από την Ισπανία των Γκουαρντιόλα, Λουίς Ενρίκε, Κίκο και Κανιθάρες.

 Μετέπειτα πορεία 
Παρά την απόσυρσή του από την ενεργό δράση, ο Γιουσκόβιακ παραμένει στον χώρο του ποδοσφαίρου, όντας τηλεσχολιαστής και ανιχνευτής ταλέντων.

 Τίτλοι 
 Πρωταθλήματα Πολωνίας: 1990, 1992.
 Κύπελλο Πολωνίας: 1988.
 Σούπερ Καπ Πολωνίας: 1990, 1992.
 Κύπελλο Πορτογαλίας: 1995.

 Παραπομπές 

 Εξωτερικοί σύνδεσμοι 
 Προφίλ του Γιουσκόβιακ στο transfermarkt.co.uk
 Προφίλ του Γιουσκόβιακ στο national-football-teams.com
 Άντζεϊ Γιουσκόβιακ στο 90minut.pl

Κατηγορία:Πολωνοί ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Πολωνίας
Κατηγορία:Ποδοσφαιριστές στους Θερινούς Ολυμπιακούς Αγώνες 1992
Κατηγορία:Πολωνοί αργυροί Ολυμπιονίκες
Κατηγορία:Ποδοσφαιριστές Ολυμπιακού Πειραιώς
Κατηγορία:Ποδοσφαιριστές Σπόρτινγκ Λισαβόνας
Κατηγορία:Ποδοσφαιριστές Μπορούσια Μενχενγκλάντμπαχ
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Μπούντεσλιγκα
Κατηγορία:Ποδοσφαιριστές Λεχ Πόζναν
Κατηγορία:Ποδοσφαιριστές Εκστρακλάσα
Κατηγορία:Ξένοι ποδοσφαιριστές στην Ελλάδα